Jishimikila 104: Yesu Wabwelele Mwiulu
BYO papichile moba, Yesu wamwekele ku baana banji ba bwanga bimye byavula bingi. Kabiji kimye kimo baana banji ba bwanga 500 bamumwene. Yesu byo amwekele kwi abo, nanchi wayuka byo ebambijile nyi? Wibambijile pa bufumu bwa Lesa. Yehoba watumine Yesu panopantanda na kufunjisha pa mambo a Bufumu. Kabiji watwajijile na kwamba pa bufumu ne panyuma ya kusangulwa mu bafu.
Nanchi bufumu bwa Lesa wibuyuka nyi? Ee, Bufumu ke kafulumende wa kine kine wa kwa Lesa mwiulu, kabiji Yesu ye ye batongola kwi Lesa kwikala mfumu. Byonka byo twafunda kala, Yesu wamwesheshe byo akekala mfumu wawama kupichila mu byo ajishishe bajinga na nzala, kubuka bakolelwenga, ne kusangula bafu!
Onkao mambo, Yesu byo akalama mu bufumu bwa mwiulu pa myaka kiumbi kimo, panopantanda pakekala byepi? Ee, panopantanda ponse pakekala ke paladisa. Kechi kukekala makondo, bumbanzhi, kubela nangwa kufwa ne. Twayuka amba kino kya kine, mambo Lesa walengele ntanda kwikala ke paladisa kuba’mba bantu beyowenga. O ene mambo o anengezhejile bujimi bwa Edena ku ntendekelo. Kabiji Yesu ukoba byonse Lesa byo akeba’mba bikobiwe.
Pano kimye kyafikile kuba’mba Yesu abwele mwiulu. Yesu wamwekelenga ku baana banji ba bwanga pa moba 40. Pano baishile kuyuka’mba kya kine Yesu wasangulwa. Bino saka akyangye kusha baana banji ba bwanga, wibalayile’mba: ‘Kechi mufume mu Yelusalema ne, mupembele mukatambule mupashi wazhila.’ Mupashi wazhila ke bulume bwa Lesa, buji byonka bipupa mwela. Uno mupashi wazhila ye wakwashishe baana ba bwanga ba kwa Yesu kuba kyaswa muchima wa Lesa. Kyapeleleko, Yesu waambile’mba: ‘Mukasapwile pe amiwa ne monse mwapela ntanda.’
Yesu byo apwishishe kwamba bino byambo, kwamwekele kintu kya kukumya. Watendekele kuya mwiulu byonka byo ubena kumona pa kikye kipikichala. Kepo jikumbi jamuvwetele waleka ne kumwekana, kabiji baana banji ba bwanga balekele kumumona. Yesu wayile mwiulu, kabiji watendekele kulama baana banji ba bwanga bajinga panopantanda kufuma kyokya kimye.
1 Kolinda 15:3-8; Lumwekesho 21:3, 4; Byubilo 1:1-11.
Mepuzho
- Baana ba bwanga banga bamumwene Yesu pa kimye kimo, kabiji bintu ka byo esambilenga nabo?
- Bufumu bwa Lesa bo bu ka, kabiji bwikalo bukekala byepi panopantanda kimye Yesu kyo akekala ke Mfumu mu myaka kiumbi kimo?
- Moba anga Yesu po amwekelenga ku baana banji ba bwanga, pano kimye kya kuba ka kyafikile?
- Byo kwashajiletu pacheche kusha baana banji ba bwanga, Yesu wibabujile’mba bobe ka?
- Ki ka kibena kumwekana pa kipikichala, kabiji Yesu walekele byepi kumwekana?
Mepuzho akwabo
- Tanga 1 Kolinda 15:3-8.
Mambo ka mutumwa Paulo kyo aambijile na luketekelo pa lusanguko lwa kwa Yesu, kabiji bintu ka bena Kilishitu ba ano moba byo bafwainwa kwamba na luketekelo? (1 Ko. 15:4, 7, 8; Isa. 2:2, 3; Mat. 24:14; 2 Timo. 3:1-5)
- Tanga Byubilo bya Batumwa 1:1-11.
Nanchi mwingilo wa busapwishi wakumbene byepi, kwesakana na byo kyaambijilwe jimo pa Byubilo bya Batumwa 1:8? (Byu. 6:7; 9:31; 11:19-21; Kolo. 1:23)
bem_Latn bem_Latn bem_Latn bem_Latn bem_Latn bem_Latn bem_Latn bem_Latn lug_Latn bem_Latn bem_Latn lug_Latn bem_Latn bem_Latn kmb_Latn bem_Latn bem_Latn bem_Latn